Ritratti: Fb.com; Twitter.com .td_uid_2_606c2103ce351_rand.td-a-rec-img{text-align:left}.td_uid_2_606c2103ce351_rand.td-a-rec-img img{margin:0 auto 0 0} Id-dizzjunarju ikoniku tal-Professur Ġużè Aquilina jagħti dawn l-erba' kelmiet għall-kelma Ingliża fraud: impostura u frodi bħala verbi, u bħala aġġettivi imbroljun u brikkun. Dan l-aħħar Simon Busuttil ta diversi intervisti kemm bil-Malti kif ukoll bl-Ingliż. Is-suġġett kien dak li ġara nhar dak is-Sibt infami tal-20 ta' Marzu. Dakinhar bħalma tafu intom u d-dinja kollha, Keith Schembri, ta' Nexia BT u oħrajn, ġew akkużati bi frodi, ħasil ta' flus, tħaxxim, firem foloz u falsifikazzjonijiet ta' dokumenti u xi wħud, inkluż Schembri, b'aktar minn hekk. Fl-intervisti tiegħu Simon Busuttil żvela kif kienu żvolġew l-affarijiet f'nofs Mejju fl-2017, 15-il ġurnata biss qabel l-elezzjoni li kienet issejħet minn Joseph Muscat fl-1 ta' Mejju. Fuq l-iskrivanija tiegħu kienu waslulu numru kbir ta' files li kienu jikkonsistu f'eluf ta' tranżazzjonijiet bankarji, stqarrijiet finanzjarji, rapport mill-FIAU dwar ħasil ta' flus b'mod goff, korruzzjoni u materji oħra relatati. Ma setax imur għand il-Pulizija għax dawk diġà kienu jafu bihom u ma kienu għamlu xejn. L-istess bħall-Avukat Ġenerali Peter Grech. Daphne Caruana Galizia, li skont xhieda diversi fil-Qrati suppost kienet diġà ġiet assassinata, kienet ukoll kixfet dak li kien ra b'għajnejh, iswed fuq l-abjad Simon Busuttil. Iżda hu kellu l-provi. L-unika triq għalih kienet waħda li jitlob inkjesti maġisterjali dwar tixħim mill-flus li tħallsu minn dawk il-barranin li kienu xtraw passaporti Maltin, ħasil ta' flus u għax fuq tlieta toqgħod il-borma, il-Panama Papers. Dwar dan l-aħħar suġġett għadna qed nistennew ir-rapport. L-akkużi kienu serjissimi u l-evidenza kienet ċara ħafna, kif sirna nafu wara l-20 ta' Marzu li għadda, għax l-akkużi huma bbażati fuq dak li kien ressaq Simon u li kienu indagaw b'reqqa kbira l-Maġistrati u l-kollegi tagħhom. Ma ninsewx, dan kollu 15-il jum biss qabel jum l-elezzjoni ġenerali. F'demokrazija vera, f'pajjiż normali, l-akkużi kienu jkunu biżżejjed biex il-Prim Ministru jmur għand il-President u jirriżenja immedjatament għax imdaħħal f'kollox kien hemm iċ-Chief of Staff tiegħu stess, Keith Schembri. U l-akkużi kienu parzjalment dwar allegata kriminalità li kienet seħħet bejn l-2011 u l-2015. Il-President kienet ikollha taċċetta r-riżenji, titlob il-pariri mingħand min kienet tafda u tindirizza lill-poplu. Iżda minn dan ma sar xejn. Minflok ma għamel bħalma kien għamel wieħed mill-akbar politiċi Soċjalisti l-Kanċillier tal-Ġermanja, Herr Willy Brandt li kien irriżenja fl-1974 għax bla ma kien jaf, persuna fl-Uffiċċju tiegħu kien aġent Russu, il-Prim Ministru Joseph Muscat li mhux biss kien għażel lil Keith Schembri u skont dan tal-aħħar hu qatt ma għamel xejn mingħajr l-għarfien ta' Muscat, Schembri kien għadu ċ-Chief of Staff tiegħu. Jiġifieri Muscat baqa' jiffaċċja l-elettorat bħala impostur, ifaħħar lil Schembri u fl-istess ħin imexxi kampanja kodarda kontra Simon Busuttil b'akkużi li kien qed jaħli ħinu, kien qed idaħħal lil Malta f'ħafna spejjeż u li t-tmien kaxxi li kien ħa fil-Qorti miegħu kienu jew vojta jew kaxex tal-pizza. Illum nafu differenti. U min kien qed jagħti l-pariri legali lil Prim Ministru Muscat dak iż-żmien? Ħadd ħlief Robert Abela li kien ukoll kandidat fl-istess elezzjoni. Bħala konsulent ta' Muscat għandna kull dritt li nistaqsu kemm kien jaf Abela dwar Muscat. Il-fatt li Abela ma ħa l-ebda passi dwar Muscat, meta għandu ħafna għalxiex jiġi investigat, juri biżżejjed il-kompliċità ta' Abela. Ħallina milli l-istituzzjonijiet qed jaħdmu. Is-Sibt infami seħħ minkejja Abela. Mhux ta' b'xejn li Muscat kien ħeba lil Abela u kif kien ipperswada lill-kandidati oħrajn biex ma jpoġġux isimhom kontra Fearne, ħareġ lil Abela mill-komma bħal fenek maġiku. Iżda llum nafu li dak kien pjan lest, maħdum bizzilla biex Fearne jitlef u jirbaħ Abela bl-għajta tal-kontinwità. Dik l-elezzjoni kienet ibbażata fuq frodi mill-imbroljuni. U s-Sinjura Marie Louise Coleiro Preca li kienet President ta' Malta dak iż-żmien għandha tkun hi li titlob inkjesta minn Maġistrat biex teżamina kif hi kienet ittraduta mill-Prim Ministru tagħha stess. L-elettorat għandu d-dritt ikun jaf qabel l-elezzjoni li jmiss jekk l-Istat ta' Malta kienx kompliċi wkoll. .td_uid_3_606c2103ce587_rand.td-a-rec-img{text-align:left}.td_uid_3_606c2103ce587_rand.td-a-rec-img img{margin:0 auto 0 0}